L’Orquestra de la Comunitat Valenciana i el Cor de la Generalitat actuaran en el Teatre Romà amb motiu de la capitalitat cultural de Sagunt
27 de febrer 2019

![](/media/t0an2mkv/038concierto_cuerpo1.jpg)  
  

Sagunt encara la recta final de la seua capitalitat cultural valenciana i per això diumenge que ve, 10 de març, a les 12 hores, l'Orquestra de la Comunitat Valenciana i el Cor de la Generalitat Valenciana actuaran en el Teatre Romà en un concert gratuït i per a tots els públics. L'esdeveniment s'ha presentat hui en el Palau dels Arts Reina Sofia de València en una roda de premsa a la qual han assistit l'alcalde de Sagunt Quico Fernández; la directora adjunta de Música i Cultura Popular de l'Institut Valencià de Cultura (IVC), Marga Landete; i el director artístic del Palau, Jesús Iglesias.

  
El concert comptarà amb la peça per a cor i orquestra _Llegenda_ que va compondre el músic valencià Eduardo López-Chávarri per a l'Exposició Regional de 1909 i amb l'orquestració que va fer l'alacantí Óscar Esplà de la _Suite española_ per a piano d'Isaac Albéniz. Estes dos obres es registraran en el primer disc que les dos bandes dediquen al patrimoni musical valencià. El programa musical el completen les obres _Interludio y danza de la vida breve_ de Manuel de Falla i la Simfonia núm. 8 de Ludwig Van Beethoven.  
  
Com ha indicat Landete dins del pla Fes Cultura un dels principals objectius és descentralitzar les activitats culturals que tradicionalment han tingut lloc especialment a la ciutat de València i fomentar que les pràctiques culturals s'estenguen per tot el territori valencià. “**Aquest és un exemple d'una iniciativa cultural de primer nivell que tindrà lloc a Sagunt i que celebrarà el final de la Capital Cultural Valenciana**”, ha declarat Landete en roda de premsa. A més ha indicat que des de l'ICV s'ha fet una aposta pels compositors valencians, ja que un dels seus objectius és “**vetlar per la conservació del patrimoni musical valencià**”.

  

![](/media/42bptg2n/038concierto_cuerpo2.jpg)  

  

Per altra banda, Fernández ha agraït a totes les institucions que han fet possible que este “importantíssim esdeveniment se celebre en un espai tan emblemàtic com el Teatre Romà de Sagunt” i ha recordat que la ciutat va ser nomenada Capital Cultural Valenciana per un projecte cultural i per una realitat, “ja que des de Sagunt des de fa molts anys fem un esforç cultural per a tindre una programació extensa, variada i de qualitat que arriba a tothom”. També ha manifestat que este concert donarà pas al tancament definitiu de Sagunt com a Capital Cultural Valenciana que tindrà lloc a l'abril amb un espectacle de carrer per part de la companyia La Fura dels Baus en els voltants de la Nau. “Este concert és una ocasió incomparable per a ser un lloc de trobada de tots els nostres músics, ja que l'art de la música és probablement el que més ens definix als valencians”, ha indicat l'alcalde. Així mateix, ha aprofitat per a convidar a tota la ciutadania local i de les comarques veïnes que no perden l'oportunitat d'assistir a este esdeveniment.

  
El delegat de Cultura, José Manuel Tarazona, qui també ha assistit a la roda de premsa, ha manifestat que el departament de Cultura posarà a la disposició de totes aquelles persones que ho desitgen servei gratuït d'autobús que eixirà de la plaça Major fins al Teatre Romà aproximadament una hora abans del concert. També ha declarat que com a Capital Cultural Valenciana és un honor que les dos agrupacions musicals actuen a Sagunt “perquè serà un concert espectacular en un lloc emblemàtic”.​​

​

*   [](http://www.facebook.com/sharer.php?u=https://aytosagunto.es/va/actualitat/l-orquestra-de-la-comunitat-valenciana-i-el-cor-de-la-generalitat-actuaran-en-el-teatre-roma-amb-motiu-de-la-capitalitat-cultural-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-orquestra-de-la-comunitat-valenciana-i-el-cor-de-la-generalitat-actuaran-en-el-teatre-roma-amb-motiu-de-la-capitalitat-cultural-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-orquestra-de-la-comunitat-valenciana-i-el-cor-de-la-generalitat-actuaran-en-el-teatre-roma-amb-motiu-de-la-capitalitat-cultural-de-sagunt/ "Linked In")
*   [](mailto:?body=https://aytosagunto.es/va/actualitat/l-orquestra-de-la-comunitat-valenciana-i-el-cor-de-la-generalitat-actuaran-en-el-teatre-roma-amb-motiu-de-la-capitalitat-cultural-de-sagunt/)